b"\n_START_ARTICLE_\nPierre Lechantre\n_START_SECTION_\nUra\n_START_PARAGRAPH_\nLechantre aloitti pelaajauransa LOSCin keskikent\xc3\xa4ll\xc3\xa4 1968. H\xc3\xa4n pelasi urallaan useissa eri ranskalaisseuroissa edustaen pisimp\xc3\xa4\xc3\xa4n (1970\xe2\x80\x931975) FC Sochaux'ta, jonka paidassa h\xc3\xa4n pelasi Coupe de Francen v\xc3\xa4lieriss\xc3\xa4 kahteen otteeseen ja p\xc3\xa4\xc3\xa4si pelaamaan my\xc3\xb6s UEFA Cupia. Kaikkiaan Lechantre edusti Sochaux'ta 211 ottelussa. Sochaux'sta h\xc3\xa4n siirtyi AS Monacoon ja vaihtoi sittemmin seuraa l\xc3\xa4hes joka kaudelle. Lechantre lopetti uransa Paris FC:ss\xc3\xa4 1987._NEWLINE_Valmennusuransa Lechantre aloitti Paris FC:ss\xc3\xa4 heti pelaajauransa lopettamisen j\xc3\xa4lkeen vuonna 1987. H\xc3\xa4n luotsasi seuran Pariisin aluemestariksi 1988 ja seuraavalla kaudella Ranskan amat\xc3\xb6\xc3\xb6riliigan CFA1:n hopealle. Viiden Paris-kauden j\xc3\xa4lkeen Lechantre siirtyi AS Le Perreux'n valmentajaksi._NEWLINE_Ranskan ulkopuolelle Lechantre siirtyi vuonna 1999, kun h\xc3\xa4nest\xc3\xa4 tuli Kamerunin maajoukkueen p\xc3\xa4\xc3\xa4valmentaja. Lechantren nimi nousi laajempaan tietoisuuteen, kun h\xc3\xa4n johdatti Kamerunin Afrikan mestariksi 2000. H\xc3\xa4n jatkoi p\xc3\xa4\xc3\xa4valmentajana kohti MM-kisoja 2002, mutta kehno menestys valmistavassa FIFA Confederations Cupissa 2001 johti potkuihin ennen lopputurnausta. _NEWLINE_Kamerun-potkujensa j\xc3\xa4lkeen Lechantre valmensi Qatarin maajoukkuetta ja eteni joukkueineen Persianlahden cupin finaaliin 2002. Maajoukkuepesti p\xc3\xa4\xc3\xa4ttyi vuonna 2003 ja sen j\xc3\xa4lkeen h\xc3\xa4n toimi lyhyen aikaa Al-Ahlin ja Al-Sailiyan valmentajana, kunnes palasi maajoukkuetasolle Malin p\xc3\xa4\xc3\xa4valmentajaksi. _NEWLINE_Mali-pestins\xc3\xa4 j\xc3\xa4lkeen Lechantre valmensi Marokossa ja Tunisiassa. Kaudella 2009/10 h\xc3\xa4n valmensi Club Africainin Tunisian mestaruushopealle, mutta sai potkut huhtikuussa seura pudottua Afrikan Mestarien liigasta.  Kes\xc3\xa4ll\xc3\xa4 2010 h\xc3\xa4n siirtyi CS Sfaxien'n valmentajaksi ja luotsasi seuran Afrikan Confederation Cupin finaaliin. H\xc3\xa4n sai potkut seurasta joulukuussa 2010. _NEWLINE_Lechantre palasi valmennusteht\xc3\xa4viin maaliskuussa 2012 qatarilaisen Al-Arabin p\xc3\xa4\xc3\xa4valmentaja. Pesti j\xc3\xa4i lyhyeksi, kun h\xc3\xa4nest\xc3\xa4 tuli yll\xc3\xa4tt\xc3\xa4en huhtikuun lopussa Senegalin maajoukkueen uusi p\xc3\xa4\xc3\xa4valmentaja.  Lechantre ei kuitenkaan koskaan aloittanut Senegalin valmentajana, sill\xc3\xa4 sopimus kariutui toukokuussa liiton ja Lechantren v\xc3\xa4lisiin erimielisyyksiin ty\xc3\xb6olosuhteista.  Maajoukkuepestin kariuduttua Lechantre palasi Al-Arabin p\xc3\xa4\xc3\xa4valmentajaksi.  H\xc3\xa4n sai kuitenkin potkut huonojen tulosten vuoksi jo syyskuussa 2012. _NEWLINE_Tammikuussa 2016 Lechantresta tuli Kongon maajoukkueen p\xc3\xa4\xc3\xa4valmentaja.  Pesti p\xc3\xa4\xc3\xa4ttyi potkuihin marraskuussa 2016 heikkojen tulosten vuoksi._NEWLINE_Tammikuussa 2018 Lechantresta tuli tansanialaisen Simban p\xc3\xa4\xc3\xa4valmentaja."